V. Novotný, poslanec: (2008-06-18):
Ale skôr, ako by som sa začal venovať avizovanej téme, by som sa rád pristavil pri probléme, ktorý tu bol opakovane otvorený a o ktorom tu opakovane hovoril aj pán predkladateľ, pán minister financií, aj pán spravodajca. O tom, že skrátka na základe odovzdanej dokumentácie na ministerstve financií nie je možné zrekapitulovať, ako tiekli finančné prostriedky. Pán minister, odovzdávací protokol, ktorý máte k dispozícii, ktorý ste aj dnes ukázali a povedali ste, že nie je tam nič, len škatule, ktoré ste prevzali, teda zoznam škatúľ. Myslím, že tento odovzdávací protokol obsahuje práve tie škatule, v ktorých sú všetky dokumenty týkajúce sa fungovania akciovej spoločnosti Veriteľ. Keby ste, pán minister, okrem písania správy boli bývali poverili niekoľko úradníkov, aby láskavo otvorili tieto škatule okrem toho, že ste hovorili, že sa na základe nich nedá nič zrekapitulovať, boli by ste zrejme dospeli k tým istým záverom, ku ktorým sme dospeli my. Avizoval ich už pán poslanec Mikloš, preto sa im budem chvíľku venovať. Naozaj ľudia, ktorí boli v orgánoch akciovej spoločnosti Veriteľ si poctivo robili kópie zo všetkých rozhodnutí týchto orgánov, a tak dneska bez veľkých problémov vedia zrekapitulovať celý proces, ako fungovalo oddlženie prostredníctvom akciovej spoločnosti Veriteľ. Žiaden falošný server ani nezlikvidovaný server síce neexistuje, existujú len kópie tých dokumentov, ktoré na ministerstve financií odpočívajú v škatuliach, ktoré úradníci buď zámerne, alebo z lenivosti neboli ochotní otvoriť. Pán minister, keďže to nebolo schopné urobiť ministerstvo financií, dali sme si trošku práce, a ak dovolíte, tu v týchto troch zošitoch je 19,4 miliardy korún, položka po položke, fyzická osoba, právnická osoba na základe uznesení orgánov štátnej akciovej spoločnosti Veriteľ. Položka po položke. (Potlesk.) Pán minister, je veľmi zaujímavé, že keď sa pozrieme na sumár, môžete to prepočítať, možno sa to konečne podarí úradníkom na ministerstve zdravotníctva, spolu bolo minuté na oddlženie 19 422 768 718 korún a 22 halierov. Úplne presne všetky fyzické a právnické osoby, ktoré boli oddlžené cez Veriteľa, akciovú spoločnosť. Hovorím to preto, lebo si myslím, že to večné upodozrievanie o tom, či boli použité všetky finančné prostriedky, či neboli použité prepočty pána spravodajcu, že vlastne bolo menej použitých, viacej použitých je týmto materiálom vyvrátené. Celých 19,4 miliardy korún, ktoré boli z 20,1 miliardy korún, ktoré vláda uvoľnila na oddlženie zdravotníckych zariadení a poisťovní použitých, bolo rozdelených právnickým a fyzickým osobám, pozri zoznam, v troch zošitoch jeden, dva, tri. Sedí to na korunu presne. Pán spravodajca, ja som vás počúval, verím, že vystúpite v reakcii a verím, že vám by nebolo dokázané nič, ani keby ste videli červené jablko, lebo vy musíte vidieť zelenú hrušku. Ja len hovorím, že to, o čom sa tu rozpráva, že ako bolo narábané s 19,4 miliardami korún, ktoré boli reálne použité na oddlženie zdravotníctva, je týmto dokumentom vyvrátené. Sú to kópie všetkých dokumentov, pán spravodajca, trošku ma rušíš. Sú to kópie všetkých dokumentov, na základe kópií všetkých dokumentov z orgánov akciovej spoločnosti Veriteľ, ktoré má pán minister v škatuliach na ministerstve, len bol lenivý ich otvoriť. Ale viac ako táto téma ma zaujíma skutočnosť, ako bol použitý Valentovičov zostatok? 650 miliónov takzvaného likvidačného zostatku, ktorý zostal po Veriteľovi, akciovej spoločnosti. V správe, ktorú predložil pán minister Počiatek, sa píše, že 650 850 000 likvidačného zostatku bolo použitých na vyrovnanie nevysporiadaných záväzkov zdravotníckych zariadení, ktoré neriešil Veriteľ, akciová spoločnosť. Vyrovnanie nevysporiadaných záväzkov štátnych zdravotníckych zariadení voči svojim dodávateľom, ktoré sú predmetom súdnych sporov. Vyrovnanie záväzkov Všeobecnej zdravotnej poisťovne voči poskytovateľom. Viac sa už v správe o Veriteľovi nepíše. A ja ešte dodávam, že ešte boli tieto finančné prostriedky využité na nákup nepotrebnej a predraženej zdravotníckej techniky v štátnych nemocniciach od firiem blízkych tejto vláde. (Potlesk.) Bolo by skvelé, keby ministerstvo zdravotníctva napísalo správu o použití Valentovičovho zostatku. Bolo by to iste zaujímavé čítanie, ako sa môže stratiť 650 miliónov ušetrených peňazí z tých 20,1 miliardy, ktoré vláda určila na oddlženie zdravotníctva, ale použila z nich len 19,4 miliardy predchádzajúca vláda. Ako boli tieto finančné prostriedky použité na lobistické záujmy predajcov zdravotníckej techniky. Ak predsa prišlo 650 miliónov na riešenie nevysporiadaných záväzkov, ako o tom píše správa ministra financií a tie boli vysporiadané, malo by sa to prejaviť vo vývoji dlhu v zdravotníctve v roku 2006 a 2007. V informácii o vývoji dlhu v rezorte zdravotníctva k 30. júnu 2007, ktorú predložil minister zdravotníctva vláde Slovenskej republiky v septembri 2007 sa o nich nepíše ani slovo. Najprv chýbalo celých 650 miliónov. Ani slovo v júni 2007. Neexistovali. Je ale pravda, že v správe o vývoji dlhov v rezorte zdravotníctva k 31. 12. 2007 sa už objavujú finančné prostriedky z likvidačného zostatku Veriteľ, akciová spoločnosť. Dovoľte, aby som z tejto správy kúsok prečítal: „Spoločnosť Veriteľ, a. s. v roku 2006 ukončila svoju činnosť a do konca roku 2006 bol použitý likvidačný zostatok spoločnosti Veriteľ, a. s. v zmysle uznesenia vlády č. 578 z 21. júna 2006. V priebehu decembra 2006 boli použité ostatné finančné prostriedky z likvidačného zostatku spoločnosti Veriteľ, a. s. vo výške 468,5 milióna Sk na úhradu starého dlhu.“ Znamená to, že ku koncu roku 2006 sa pôvodný starý dlh znížil na sumu 312,5 milióna Sk. Teraz prvý nepomer. V správe ministra financií sa hovorí, že likvidačný zostatok bol 650 miliónov Sk. V správe ministra zdravotníctva sa píše, že bolo na staré záväzky použitých 468,5 milióna Sk. Dámy a páni, kde zmizlo 182 miliónov? 182 miliónov Sk sa stratilo. Nie je v správe o znížení dlhu, neodišlo do nemocníc, kde sú? Mne chýba 182 miliónov korún. Verím, že briskný počtár, pán spravodajca, mi to ihneď vysvetlí, kde zmizli, predsa len, matematiku som mal naposledy na gymnáziu, a to už bolo dávno, ale 650 mínus 468 a pol, ešte viem odpočítať, vychádza to na 182,5 milióna Sk. Kde sú teda tieto finančné prostriedky? Ministerstvo zdravotníctva použilo likvidačný zostatok akciovej spoločnosti Veriteľ, teda Valentovičov zostatok, ktorý už delil on, nový minister zdravotníctva tak, že ho rozdelilo nemocniciam, prevažne štátnym, presne 468 miliónov Sk. Ale podľa akého kľúča, dámy a páni? Podľa akého kľúča delilo ministerstvo zdravotníctva tieto finančné prostriedky? Ministerstvo zdravotníctva snáď odkúpilo pohľadávky veriteľov voči týmto zdravotníckym zariadeniam? Nemocnice snáď postúpili ministerstvu zdravotníctva svoje záväzky? Podľa akých pravidiel? Ak sa tak stalo, podľa akých pravidiel, pán minister financií, môže ministerstvo zdravotníctva obchodovať s pohľadávkami. Veriteľ, akciová spoločnosť mohol obchodovať s pohľadávkami, ale ministerstvo zdravotníctva? Je priekupník pohľadávok a záväzkov. Ako odišli tieto peniaze z ministerstva zdravotníctva? Bol to dar? Pán spravodajca mi bude určite vedieť odpovedať. Bol to dar? Bola to dotácia pre nemocnice? Aký titul ministerstvo zdravotníctva použilo a aký kľúč použilo na rozdelenie týchto peňazí? Pán minister financií, mám dôvodné podozrenie, ja mám naozaj dôvodné podozrenie, aj vy ste mali dneska veľa dôvodných podozrení, ale ja mám naozaj dôvodné podozrenie, že 468,5 milióna Sk z Valentovičovho zostatku bolo použitých netransparentne na zaplatenie špekulatívnych pohľadávok vybratých dodávateľov nemocníc. Tak bola použitá prvá časť Valentovičovho zostatku. Táto skutočnosť, dámy a páni, takisto nesie známky korupčného prostredia. Nevieme, ako boli vyberaní títo dodávatelia, nevieme podľa akého kľúča, prečo boli niektoré záväzky zaplatené a niektoré neboli zaplatené. Nenesie to známky korupčného prostredia? Z Valentovičovho zostatku sa ale akosi stratilo 182 miliónov Sk. Nie sú nikde. Možno mi na to niekto dá odpoveď, lebo budem sa na to opakovane pýtať a na rôznych úrovniach, kde je 182 miliónov korún z likvidačného zostatku? Na základe verejne dostupných informácií tiež tvrdím, že druhá časť Valentovičovho zostatku bola použitá na predražený nákup zdravotníckej techniky od firiem blízkych strane SMER. Veľká časť Valentovičovho zostatku sa pretavila do takzvaných vianočných darčekov alebo vianočných balíčkov, ktoré ministerstvo zdravotníctva poslalo štátnym zdravotníckym  zariadeniam na konci roka 2006, predovšetkým štátnym zdravotníckym zariadeniam, ktoré následne skoro plošne nakupovali zdravotnícku techniku od vopred vybraných firiem. Na základe čoho to tvrdím. No ako správny občan si občas kupujem tlač, a tak som si kúpil aj Trend z 26. apríla 2007. Naozaj vytiahnite si z internetu tento článok. Píše sa v ňom: „Tesne pred koncom minulého roka, roka 2006 dostali slovenské, najmä fakultné nemocnice prídel peňazí na nákup zariadení. Takmer všetky obchody prebehli bez verejnej súťaže. V rokovacom konaní bez zverejnenia sa z toho obstarávali zariadenia za vyše 197 miliónov korún. Spoločný menovateľ veľkej časti predvianočných balíčkov pre nemocnice je riadne premrštená cena.“ Autori článku to tak nadnesene nazvali oftalmologická smršť a mne sa to veľmi páči spolu s Valentovičovým zostatkom sú to také leitmotívy použitia 650 miliónov Sk. Nákupy narýchlo sa totižto týkali najmä oftalmológie. Zdravotnícke zariadenia akoby sa dohodli, že z peňazí, ktoré ministerstvo ponúklo, akútne potrebujú v rovnaký čas rovnaký typ zariadení. Nákupy bez súťaže rokovacím konaním bez zverejnenia zorganizovali fakultné nemocnice v Košiciach, v Nových Zámkoch, v Nitre, v Martine a v Prešove. Prečo nemocnice obchádzali súťaž? Aj ich zdôvodnenie je ako cez kopirák. Žiadne iné zariadenie na svete vraj nespĺňalo požiadavky nemocníc. A tak jeden prístroj Stratus, tak sa volá, nakupovali nemocnice za 3,35 milióna korún bez DPH. Podľa cenovej ponuky, ktorý získal tento týždenník, za rovnaký prístroj  i s potrebnými databázami chcela firma, ktorá ho dodáva, v januári minulého roka od jednej z nemocníc len 2,4 milióna Sk. Prístroj za 2,4 milióna sa kupoval za 3,35 milióna Sk. Ďalší príklad. Diagnostický stroj Visante sa to píše, náhodou od tej istej firmy ako vyššie menovaný stroj, sa zatiaľ napríklad nepodarilo predať v susednom Česku. Tam si očné kliniky vybrali konkurenčný Pentacam, ktorý prináša porovnateľné výsledky na inom technickom princípe. Jeho cena približne 1,2 milióna korún bez DPH a cena za jeden stroj Visante, ktorú zaplatili slovenské fakultné nemocnice? Vyše 2,9 milióna korún. Prečo kúpili stroj za 2,9 milióna korún a nie za 1,2 milióna? Všetky rovnaké. Práve ich potrebovali. Ďalší príklad. Operačné mikroskopy pre oftalmológiu. Dva kusy putovali do bratislavskej nemocnice, ten istý výrobca, tá istá firma. Jeden za 3,7 milióna korún, pričom konkurenčná firma ponúka stroj úplne rovnakých parametrov za 2,2 milióna korún. Prečo nebola táto konkurenčná firma v súťaži? Ďalší príklad. Žilinská nemocnica s poliklinikou, ktorá sa na rozbaľovaní štátnych darčekov takisto zúčastnila ako jediná nefakultná nemocnica, kúpila projektor Optotipov, zase oftalmológia, za 140-tisíc korún s DPH. Podobné kvalitné zariadenie možno kúpiť za niečo vyše polovicu Perimeter, prístroj na vyšetrenie zorného poľa, ktorý si kúpila bratislavská a banskobystrická nemocnica za milión korún vrátane DPH kupujú neštátni zákazníci približne za 670-tisíc korún. Bezkontaktný merač tlaku, ktorý stojí zhruba 262-tisíc korún, sa  do   Martina kúpil temer za dvojnásobok. Predražený približne o 30 % je takmer celý zoznam nakupovaného zariadenia. Aby som nehovoril len o oftalmologickej smršti, ešte jeden veľmi zaujímavý príklad náhleho úspechu firmy, ktorá predtým nikdy nepodnikala so zdravotníckou technikou a bum ho, pred Vianocami 2006 predala prístroje, ktorým vôbec nerozumie, za 32 miliónov korún. Pekný úspech. Boli to plazmové sterilizátory do bratislavskej, trnavskej a košickej nemocnice. Dohromady za 32 miliónov korún bez DPH. Nemocnice sa aj tu vyšmykli z verejnej súťaže. Hovorkyňa  jednej z nich hovorí. „Predpokladaná hodnota predurčovala použitie nadlimitnej metódy verejného obstarávania. Vo vzťahu k časovému prideleniu finančných prostriedkov zo strany ministerstva zdravotníctva neumožnilo použiť tento postup nadlimitu a uverejnenie cez publikačný Vestník Európskej únie.“ Chudáci, boli v časovom strese. Najmodernejšie sterilizátory dodávala košická firmy Neomad napriek tomu, že ich výrobca Johnson a Johnson má vlastnú silnú obchodnú skupinu, ktorá voľakedy dodávala sterilizátory samostatne. No prečo si firma ako obchodníka vybrala košický Neomad? Neomad dovtedy nemal žiadny záznam vo Vestníku verejného obstarávania, že by niečo zdravotníctvu dodal. Faktor, ktorý mohol firmu posunúť do veľkého biznisu je jej majiteľ Dušan Mach. Spolupodnikal so súčasným predsedom parlamentu Pavlom Paškom a vládny SMER ho stihol nominovať do Dozornej rady Transpetrolu. Čítal som to v novinách naozaj. (Potlesk.) Dámy a páni, na základe toho, čo som teraz povedal, mám naozaj, naozaj vážne podozrenie, že sa stratilo 182 miliónov korún a že Valentovičov zostatok bol jednak použitý na vyplatenie špekulatívnych pohľadávok niektorých firiem voči vybraným poskytovateľom zdravotnej starostlivosti a tiež na neefektívny nákup zdravotníckej techniky od vopred vybratých firiem blízkych vládnej koalícii. Preto si myslím, že keď tu pán spravodajca povedal, že chce vniesť svetlo do celého procesu likvidácie Veriteľa, tak si myslím, že treba vniesť svetlo aj do Valentovičovho zostatku. Preto podávam návrh uznesenia Národnej rady k správe o výsledkoch preverenia činnosti spoločnosti Veriteľ, a. s. za celé obdobie jej existencie. „Národná rada podľa § 128 ods. 1 zákona Národnej rady Slovenskej republiky č. 350/1996 z. z. o rokovacom poriadku Národnej rady Slovenskej republiky v znení neskorších predpisov žiada ministra zdravotníctva Slovenskej republiky podať Národnej rade Slovenskej republiky v lehote do 30 dní správu o použití likvidačného zostatku spoločnosti Veriteľ, a. s.“ Dámy a páni, ďakujem za pozornosť. (Potlesk.)